Ülevaade 26.10.2023 toimunud Alutaguse Vallavolikogu istungist

* Ülevaate SA Alutagusemaa tegevustes ja tulevikuplaanidest andis nõukogu liige Taavi Vogt.
* Anti nõusolek osaleda projektis Ida-Viru regiooni veeteede võrgutiku ja turismiettevõtluse arendamiseks. Projekti peamiseks eesmärgiks on jätkusuutliku ja toimiva veeteede võrgustiku arendamine Ida-Viru regiooni üleselt, turismiettevõtluse edasiarendamine piirkonnas läbi ettevõtluse tugiteenuste loomise ning ettevõtluseks sobiva keskkonna kujundamise, sh muuli korda tegemine. Projekti omaosalus Alutaguse Vallavalitsusel on 17 969 eurot koos käibemaksuga (osaletakse veeteede kontseptsiooni koostamisel, koolitustel ja ühisüritustel ning turundustegevustes).
* Volitati vallavanem Tauno Võhmarit osalema SA Ida-Viru Väikesadamad asutamise tingimuste, sh asutamislepingu projekti, väljatöötamises. SA Ida-Viru Väikesadamad asutamine võimaldab koondada kogu sadamapidamisega seotud kompetentsi ühe sihtasutuse alla, mille järgselt oleks maakonna väikesadamatel üks sadamapidaja, kes vastutab sadamateenuste pakkumise ja kvaliteedi eest ning väikesadamate võrgustiku arendamise eest maakondlikul tasandil.
* Otsustati, et jääb kehtima Alutaguse Vallavolikogu 25.05.2023 määrus nr 41 „2024. aasta maamaksumäärade kehtestamine“ :
1. kehtestada elamumaale ja maatulundusmaa õuemaa kõlvikule 0,3 % maa maksustamishinnast aastas;
2. kehtestada käesoleva § 2 lõikes 1 nimetamata maatulundusmaale 0,3 % maa maksustamishinnast aastas;
3. kehtestada käesoleva § 2 lõikes 1 ja 2 nimetamata sihtotstarbega maale 0,3 % maa maksustamishinnast aastas.
* Otsustati rahuldada vaie Alutaguse Vallavolikogu 24.08.23 otsuse nr 127 osas ja määrata võõrandatava maa hinnaks 1,5 eurot/m2 .
* Võeti vastu Alutaguse valla 2023.aasta II lisaeelarve.
* Volikogule esitati Alutaguse valla eelarvestrateegiasse aastateks 2024 -2027 kolm ettepanekut Kiikla kogukonnakogu poolt:
1. Kiikla virgestusala laste mänguväljaku täiendamine uute atraktsioonidega ja olemasolevate remont

Vallavalitsuse seisukoht, mis ei vajanud volikogu hääletamist: Tegemist ei ole investeeringuga. Tuleb lahendada eelarves planeeritavate majanduskuludega.

1. Kergliiklustee ehitus Kiikla-Mäetaguse suunal

Vallavalitsuse seisukoht: Mitte lisada strateegiasse. Kergliiklustee projekt valmib 2023.a detsember. Tee ehitamiseks hetkel puuduvad rahalised vahendid. Objekti ehitust saab eelarvestrateegiasse lisada ainult teiste investeerimisobjektide ära jätmisega. Eeldatav maksumus 1. 3 miljonit eurot.

Volikogu hääletas valitsuse ettepaneku poolt, kogukonnakogu ettepanekut ei lisata eelarvestrateegiasse.

1. Kiikla rahvamaja energiatõhususe täiendamine päikesepatareide või maasoojustuse abil.

Vallavalitsuse seisukoht: Mitte lisada strateegiasse. Ehitamine võimalik toetusega ja eelarvestrateegia ülevaatamisel järgmisel aastal arutada investeeringut uuesti. Planeerida projekteerimine 2024.a eelarvesse.

Volikogu hääletas valitsuse ettepaneku vastu, seega kogukonnakogu ettepanek lisatakse eelarve strateegiasse.

* Toimus Alutaguse valla eelarve strateegia aastateks 2024 -2027 I lugemine.
* Toimus veeteenuse hinna hüvitamise korra I lugemine.
* Otsustati mitte osaliselt kehtetuks tunnistada Katase küla Nõmme kinnistu detailplaneering.
* Otsustati kehtestada Võrnu küla Aidu taastuvenergiapargi detailplaneering.
* Otsustati võõrandada enampakkumise korras kinnistu Iisaku alevikus, Põllu tn 2. Registriosa number 16346650 (katastritunnus 13001:001:0339, pindala 3763 m2, sihtotstarve 100% ühiskondlike ehitiste maa). Kinnistu alghinnaks määrati 3763 eurot (1 eurot/m2).
* Otsustati võõrandada enampakkumise korras kinnistu Iisaku alevikus, Tamme tn 8a. Registriosa number 4882808 (katastritunnus 13001:001:1333, pindala 4253 m2, sihtotstarve 100% üldkasutatav maa). Kinnistu alghinnaks määrati 4253 eurot (1 eurot/m2).
* Otsustati mitte võõrandada enampakkumise korras kinnistu Vaikla külas, Vaikla koolimaja.
* Kinnitati revisjonikomisjoni kontrolli tulemused.
* Otsustati kinnitada Alutaguse Vallavalitsuse struktuur ja teenistuskohad.
* Volikogu istungi protokoll, vastuvõetud otsused ja määrused leitavad dokumendiregistrist : <http://delta.andmevara.ee/alutaguse_vald/>
* Volikogu istungi video: <https://www.alutagusevald.ee/istungid-2023-ii-koosseis->